b'\n_START_ARTICLE_\nConstantin Teodorescu\n_START_SECTION_\nCariera militar\xc4\x83\n_START_PARAGRAPH_\nConstantin Teodorescu a urmat cursurile \xc8\x98colii de subofi\xc8\x9beri din Bucure\xc8\x99ti \xc3\xaentre 1881-1883, dup\xc4\x83 absolvirea c\xc4\x83reia a fost admis s\xc4\x83 sus\xc8\x9bin\xc4\x83 examenul de absolvire a \xc8\x98colii Militare de Infanterie \xc8\x99i Cavalerie, pe care \xc3\xael promoveaz\xc4\x83 \xc3\xaen anul 1883 cu gradul de sublocotenent. Ulterior, Constantin Teodorescu a ocupat diferite pozi\xc8\x9bii \xc3\xaen cadrul unit\xc4\x83\xc8\x9bilor de infanterie sau \xc3\xaen e\xc8\x99aloanele superioare ale armatei, cele mai importante fiind cele de sub-\xc8\x99ef de stat major al Corpului II Armat\xc4\x83, comandant al Regimentului IV Ilfov nr. 21, director superior al Direc\xc8\x9biei personalului din Ministerul de R\xc4\x83zboi sau \xc8\x99ef al Sec\xc8\x9biei mobilizare din Marele Stat Major General._NEWLINE_\xc3\x8en perioada Primului R\xc4\x83zboi Mondial a \xc3\xaendeplinit func\xc8\x9bia de comandant al Diviziei 17 Infanterie, \xc3\xaen perioada 14/27 august \xe2\x80\x93 24 august/6 septembrie 1916. Divizia 17 avea sarcina de a ap\xc4\x83ra capul de pod Turtucaia._NEWLINE_Din cauza modului defectuos de exercitare a actului de comand\xc4\x83 de c\xc4\x83tre conducerea militar\xc4\x83 superioar\xc4\x83 a armatei (\xc8\x99eful Marelui Cartier General, comandantul Armatei 3, comandan\xc8\x9bii Divizilor 17, 9 \xc8\x99i 19 Infanterie), dup\xc4\x83 numai cinci zile de lupte, trupele bulgaro-germane c\xc3\xa2\xc8\x99tig\xc4\x83 B\xc4\x83t\xc4\x83lia de la Turtucaia. Generalul Radu Rosetti identifica drept una din cauzele principale ale pierderii b\xc4\x83t\xc4\x83liei lipsa de orice \xc3\xaensu\xc8\x99ire a generalului Constantin Teodorescu. I se ia comanda diviziei la 24 august/6 septembrie 1916, ulterior \xc3\xaendeplinind func\xc8\x9bii secundare cum ar fi cea de comandant al Comandamentului teritorial al Diviziei 6 Infanterie.'